เชื่ออีซีบีตามรอยเฟดจ่อดำเนิน‘คิวอี’ยุโรป
นักวิเคราะห์เชื่อธนาคารกลางยุโรปอาจตามรอยสหรัฐ ออกมาตรการคิวอีช่วยซื้อพันธบัตร
7 ก.ค. 2555

นักวิเคราะห์เชื่อธนาคารกลางยุโรปอาจตามรอยสหรัฐ ออกมาตรการคิวอีช่วยซื้อพันธบัตร
บลูมเบิร์กรายงานว่า การลดอัตราดอกเบี้ยลงมาอยู่ที่ 0.75% ของธนาคารกลางยุโรป (อีซีบี) ซึ่งลดลงไปตามทิศทางดอกเบี้ย 0% ของโลกนั้น ได้ทำให้เกิดการคาดการณ์ในวงกว้างว่า ที่สุดแล้วอีซีบีอาจถูกกดดันให้ดำเนินมาตรการผ่อนปรนทางการเงินเชิงปริมาณเพื่อช่วยซื้อสินทรัพย์ หรือคิวอี ตามแนวทางของธนาคารกลางสหรัฐ (เฟด) และธนาคารกลางอังกฤษ (บีโออี)
“พวกเขากำลังหมดหนทางเดิมๆ ในการให้ความช่วยเหลือแล้ว ในทางปฏิบัตินั้น การลดดอกเบี้ยลงมาอยู่ในระดับ 0% ทำให้พวกเขาขยับเข้าใกล้ไปอยู่ที่หน้าประตูของคิวอีเรียบร้อยแล้ว แม้ว่าจะไม่ได้ตั้งใจก็ตาม” จูเลียน คัลโลว์ หัวหน้านักเศรษฐศาสตร์ยุโรปของธนาคารบาร์เคลย์ส กล่าว 
ทางด้านรอยเตอร์ส รายงานว่า การลดอัตราดอกเบี้ยลงเป็นครั้งที่ 2 ภายในเดือนเดียวของธนาคารกลางจีน ถือเป็นการส่งสัญญาณว่า รัฐบาลกรุงปักกิ่งต้องการเห็นบรรดาธนาคารพาณิชย์ในประเทศ มีบทบาทในการขับเคลื่อนเศรษฐกิจให้มากขึ้นผ่านการปล่อยสินเชื่อบนนโยบายอัตราดอกเบี้ยต่ำ 
รายงานระบุว่า การลดดอกเบี้ยกู้ยืมอีก 0.31% และลดอัตราดอกเบี้ยเงินฝากลงอีก 0.25% นั้น มีเป้าหมายเพื่อกดดัน 4 ธนาคารพาณิชย์ขนาดใหญ่ในจีนให้ปล่อยสินเชื่อแก่ภาคธุรกิจให้มากขึ้น ผ่านการเพิ่มสัดส่วนสินเชื่อต่อเงินฝากของธนาคาร (LDR) ให้อยู่ที่เพดาน 75% โดยปัจจุบันธนาคารเหล่านี้ยังถือเงินฝากในสัดส่วนเกินครึ่งหนึ่งอยู่